25 प्रतिशत विकसित भूमि की मांग, ज्ञापन सौंपा
अलवर| मेगाहाइवे से सूर्य नगर को छोड़ने वाले 200 फुट रोड के लिए अवाप्त की गई भूमि के खातेदारों ने सोमवार को सरपंच जमशेद खान के नेतृत्व में नगर विकास न्यास के एक्सईएन एके धींगड़ा को ज्ञापन दिया। ज्ञापन में काश्तकारों ने अवाप्त की गई भूमि के बदले 25 प्रतिशत विकसित भूमि देने की मांग की है। मामले का 7 दिन में निपटारा नहीं करने पर आंदोलन की चेतावनी दी है। दैनिक भास्कर ने 26 दिसंबर के अंक में “न्यास सरकार के बीच 10 साल से अटकी शहर की प्रमुख सड़क’ शीर्षक से समाचार प्रकाशित किया था। ज्ञापन में मांग की है कि यूआईटी को सड़क के लिए जितनी जमीन की जरूरत वह ले ले। शेष जमीन उन्हें कनवर्ट कर दी जाए। इसके अलावा सड़क के लिए ली जा रही जमीन के बदले 5 प्रतिशत व्यवसायिक तथा 20 प्रतिशत अवासीय दी जाए। ज्ञापन देने वालों में ग्राम मन्ना का, खुदनपुरी अलवर नंबर 1 के खातेदार सन्नू खां, नसीब, आलम खान, मुंशी खां, मुन्ना खां सहित अनेक खातेदार थे। खातेदारों का कहना था कि अधिकारियों ने सड़क के लिए ली जाने वाली जमीन के रकबा की माप नहीं कर पूरा रकबा ही अवाप्त कर लिया। सड़क के लिए यूआईटी ने जमीन तो अवाप्त कर ली लेकिन किसानों को आज तक मुआवजा नहीं दिया। तहसीलदार सोहन सिंह नरूका का कहना है कि किसानों की मांग के अनुरूप यूआईटी ने प्रस्ताव तैयार कर लिया है। सड़क की जमीन के बदले क्या दिया जाए, इसके लिए सरकार से मार्गदर्शन मांगा गया है।
अलवर. विकसित भूमि की मांग को लेकर यूआईटी के सामने प्रदर्शन करते खातेदार।
hin_Deva hin_Deva hin_Deva